Pension Fraud | Get Safe Online
Mae pensiynau yn bwysig ac yn aml maent yn asedau sylweddol iawn y mae pobl yn dibynnu arnynt fel y gallant fyw'n gyfforddus yn ddiweddarach mewn bywyd. Fodd bynnag, fel gydag unrhyw ased gwerthfawr, gallant gael eu targedu ar gyfer gweithgarwch anghyfreithlon, sgamiau neu fuddsoddiadau amhriodol sy'n llawn risg.
Byddwch yn ofalus gydag unrhyw un sy'n cysylltu â chi yn ddirybudd. Gellir gwneud hyn dros y ffôn, drwy e-bost neu'n bersonol.
Byddwch yn ofalus gydag unrhyw gynigion sy'n addo cynnig cyfraddau uchel gwarantedig o elw ar fuddsoddiad neu i chi gael mynediad i'ch pensiwn cyn cyrraedd 55 oed. Os yw'n ymddangos yn rhy dda i fod yn wir, mae'n debygol mai dyna yw'r gwirionedd.
Gwnewch yn siŵr eich bod yn gwybod gyda phwy rydych chi'n siarad bob amser. Gwnewch yn siŵr fod unrhyw un sy'n rhoi cyngor i chi ar drosglwyddo eich pensiwn wedi'i gofrestru gyda'r Awdurdod Ymddygiad Ariannol.
Peidiwch â chael eich darbwyllo i rannu gwybodaeth gyfrinachol.
Dylech fod yn ymwybodol os byddwch yn trosglwyddo eich cynilion pensiwn i gynllun pensiwn neu fuddsoddiad na chaiff ei reoleiddio, neu eich bod yn cael eich targedu gan sgam pensiwn, eich bod yn debygol o golli swm sylweddol, os nad eich holl gynilion pensiwn, yn ogystal ag wynebu taliadau trefnu posibl. Ymhellach, pe byddech yn cael mynediad i'ch pensiwn cyn cyrraedd 55 oed (dim ond mewn amgylchiadau arbennig iawn y gallwch wneud hyn, fel oherwydd salwch) caiff hyn ei ystyried yn 'daliad anawdurdodedig'. Mae taliadau anawdurdodedig yn debygol o arwain at gosb treth gan CThEM a all fod hyd at 55% o werth eich cronfa.
Rydych yn cael cynigion ynghylch cael mynediad i'ch pensiwn personol neu bensiwn eich cwmni cyn i chi gyrraedd 55 oed*
Rydych yn cael cynigion neu sylwadau ar 'fuddsoddiadau untro', cynigion gyda chyfyngiadau amser, cymhellion arian parod ymlaen llaw, 'adolygiadau pensiwn am ddim', 'bylchau cyfreithiol' neu 'fentrau'r llywodraeth'.
Rydych yn cael eich rhoi dan bwysau i gyflymu'r broses drosglwyddo, drwy ddefnyddio gwasanaeth negesydd neu ymweliad gan gynrychiolydd taer.
Rydych yn cael deunyddiau marchnata sgleiniog, ond dim llawer o fanylion cyswllt ar gyfer y cynghorydd na'r cwmni sy'n gwneud y cynigion.
*Dim ond mewn achosion prin – fel salwch – y mae'n bosibl cael gafael ar arian cyn cyrraedd 55 oed o'ch cynllun pensiwn presennol yn yr amgylchiadau hyn.
Casglwch gymaint o wybodaeth ag y gallwch am gefndir y cwmni – rhowch gynnig drwy'r rhyngrwyd i ddechrau, ond pwyllwch cyn defnyddio gwefannau crand. Dylai unrhyw gynghorwyr ariannol wedi'u rheoleiddio fod wedi'u cofrestru gyda'r Awdurdod Ymddygiad Ariannol (FCA).
Dylech ofyn i'r cynllun pensiwn rydych yn trosglwyddo ohono wirio cofrestriad y cynllun newydd gyda CThEM a gwneud yn siŵr ei fod yn ddilys.
Os nad ydych yn siŵr ynghylch cynnig a gawsoch neu os nad oes rhywbeth yn swnio'n iawn, cysylltwch â'r Gwasanaeth Cynghori ar Bensiynau ar 0300 123 1047 (rhwng 9 a 5 o ddydd Llun i ddydd Gwener) i holi.
Peidiwch â chael eich rhuthro, eich rhoi dan bwysau na'ch poenydio i wneud penderfyniad am eich pensiwn.
I gael rhagor o wybodaeth am sgamiau pensiwn, gallwch ddarllen canllawiau penodol y Rheoleiddiwr Pensiynau fel a ganlyn:
Os ydych yn unigolyn, cliciwch yma
Os ydych yn gynghorydd busnes, cliciwch yma
Os ydych yn ymddiriedolwr, cliciwch yma
Os ydych wedi cael galwad ddiwahoddiad a'ch bod yn amau ei bod yn sgam
Rhowch wybod i'r Awdurdod Ymddygiad Ariannol gan ddefnyddio ei ffurflen rhoi gwybod am sgamiau buddsoddi ar-lein neu drwy gysylltu â'i Linell Gymorth i Ddefnyddwyr ar 0800 111 6768.
Os ydych chi'n credu eich bod wedi dioddef sgam pensiynau
Cysylltwch â'r cynllun pensiwn rydych yn trosglwyddo oddi wrtho ar unwaith – efallai y gall atal y trosglwyddiad os nad yw wedi mynd drwodd eisoes.
Os ydych yn ofni gallech fod wedi colli rhywfaint o'ch cynilion pensiwn neu eich holl gynilion pensiwn, gallwch siarad â'r Gwasanaeth Cynghori ar Bensiynau (0300 123 1047) oherwydd efallai y bydd angen i chi feddwl am sut yr effeithir ar eich ymddeoliad a'r ffordd orau o symud ymlaen.